පෙම්වතියගේ කම්මුලට පහර දුන් පෙම්වතෙකුට කොළඹ මහාධිකරණයෙන් ඇප නියම වී තිබෙනවා.මෙලෙස ඇප නියම කෙරුණේ දෙමටගොඩ ප්‍රදේශයේ පදිංචි 22 හැවිරිදි සන්ත්‍රිවෙල් සෙන්දිල් කුමාර නමැති තරුණයෙකුටයි.ඔහු කොටහේන ප්‍රදේශයේ ස්වර්ණාභරණ වෙළඳ සැළක සේවය කරන්නෙකු වන බව සඳහන්.ඔවුන්ගේ විවාහය මෙම වසරේ අග සිදුකිරීමට දින නියම කර ගැනුණද එය ලබන වසරට කල් දැමීමට තමන් යෝජනා කළ හෙයින් මෙලෙස පෙම්වතා විසින් තමන්ට කම්මුල් පහරක් දුන් බවයි කොටහේන ප්‍රදේශයේ පදිංචි 20 හැවිරිදි එම පෙම්වතිය විසින් කොටහේන පොලිසියට පැමිණිලි කර ඇත්තේ.එල්ල කළ එම කම්මුල් පහර හේතුවෙන් තමන්ගේ මුහුණට සහ නහයට තුවාල සිදුවී රෝහල්ගතවීමට සිදුවූ බවයි පැමිණිලිකාරිය සඳහන් කළේ.පසුව කොටහේන පොලිසිය විසින් දණ්ඩ නීති සංග්‍රහයේ වගන්ති යටතේ සැකකරු අධිකරණය වෙත ඉදිරිපත් කර තිබෙනවා.ඉදිරිපත් වූ කරුණු සැලකිල්ලට ගත් කොළඹ අතිරේක මහේස්ත්‍රාත් දුලානි අමරසිංහ විසින් විත්තිකරුට දැඩි ලෙස අවවාද කොට ඔහු රුපියල් 50,000ක ශරීර ඇපයක් මත නිදහස් කිරීමට නියෝග කර තිබුණා.නැවත පැමිණිලිකාරියට තාඩන පීඩන සිදු කළහොත් මෙම නඩුව අවසන් වනතුරු රක්ෂිත බන්ධනාගාර ගත කරන බවයි අතිරේක මහේස්ත්‍රාත්වරිය විත්තිකරුට දැනුම් දී ඇත්තේ.